[{"text_idx": "#000000", "text": "Esperantistoj batalas kontrau\u0306 japana revuo"}, {"text_idx": "#000001", "text": "Japana firmao volas s\u0302teli la vorton \u201dEsperanto\u201d kaj malpermesi al esperantistoj libere uzi g\u0302in. Tion asertas esperantistoj, kiuj amase protestas kontrau\u0306 la unua numero de la anglalingva kultura magazino \u201dEsperanto\u201d. Japana Esperanto-Instituto tamen esperas je bona kunlaboro kun la nova periodaj\u0302o \u2013 se la amashisterio en Esperantujo ne detruos c\u0302ion."}, {"text_idx": "#000002", "text": "Bildo el la Instagram-profilo de la revuo."}, {"text_idx": "#000003", "text": "C\u0302io temas pri kapitalisma atako kontrau\u0306 Esperanto. Tion asertas Hokkajda Esperanto-Ligo, kiu en la 26-a de decembro lanc\u0302is amasan kampanjon kontrau\u0306 la anglalingva kultura revuo \u201dEsperanto\u201d, kies unua numero j\u0302us aperis."}, {"text_idx": "#000004", "text": "Hokkajda Esperanto-Ligo diskonigis deklaron kontrau\u0306 la nova periodaj\u0302o. La deklaro estis sendita al la komitata diskutejo de UEA, kie g\u0302i rapide kau\u0306zis multege pli viglan diskutadon ol la j\u0302us fintraktita bug\u0302eto por la venonta jaro. Enmiksig\u0302is ec\u0302 la prezidanto de la asocio, kiu tute ne partoprenis la pritraktadon de la bug\u0302eto."}, {"text_idx": "#000005", "text": "Kvankam efektive tute ne klaras, kiel la nova periodaj\u0302o povus minaci Esperanton au\u0306 la rajtojn de esperantistoj, la prezidanto de UEA, Duncan Charters, senprokraste sendis ampleksan leteron al Japana Esperanto-Instituto por esprimi sian maltrankvilon. Li finas la leteron jene:"}, {"text_idx": "#000006", "text": "...UEA pretas kunlabori pro la neceso konservi la Esperanto-movadon kaj evoluigi g\u0302in en la estonteco por atingi la celojn por kiuj g\u0302i estis fondita. Ni plene respektas la decidorajtojn de JEI kiel Landa Asocio de UEA, tamen decidoj okazu kun la konscio ke tiuj influas ne nur la bildon pri Esperanto en Japanio, sed la estontan liberecon de la internacia movado konservi sian karakteron kaj rajton labori por disvastigi la au\u0306tentan koncepton de Esperanto."}, {"text_idx": "#000007", "text": "Japana Esperanto-Instituto (JEI) siaflanke jam pli frue klopodis trankviligi la tutmonde panikatajn esperantistojn, petante ilin ne reagi haste kaj atentigante, ke la revuo neniel celas \u201dforrabi Esperanton\u201d. Male oni proponas, ke la sekva numero ec\u0302 havu pag\u0302ojn en Esperanto. Krome estas planata komuna kunsido kun la redaktoroj en la sidejo de JEI la 7-an de januaro."}, {"text_idx": "#000008", "text": "Tio tamen ne trankviligis indignajn komitatanojn, kiuj evidente ne fidas la kompetenton de la respondeculoj de JEI, sed mem preferas agi surbaze de mankohavaj informoj kaj senbazaj asertoj. Kiel c\u0302efan indikon pri la malbonaj intencoj de la nova revuo multaj vidis la aperon de kopirajta simbolo apud la vorto \u201dEsperanto\u201d c\u0302e bildo de la kovrilpag\u0302o de la revuo \u2013 en tute alia retejo. Poste la simbolo estis forigita pro la protestoj."}, {"text_idx": "#000009", "text": "Svisa Esperanto-Societo (SES) diskonigis nefermitan leteron al JEI kaj \u201dc\u0302iuj Esperanto-institucioj kaj individuaj Esperanto-aktivuloj en Japanio\u201d rilate la strebon de la japana eldonejo registri la nomon \u201dEsperanto\u201d por sia periodaj\u0302o. \u201dNi devas protekti nian kulturan heredaj\u0302on kaj nian kulturan identecon\u201d, argumentas SES, kaj konkludas ke la nuna dang\u0302ero estas multe pli grava ol tiu kau\u0306zita de vinoj au\u0306 vestaj\u0302markoj kun la nomo \u201dEsperanto\u201d:"}, {"text_idx": "#000010", "text": "En la konkreta kazo tiu registrado estas multe pli grava dang\u0302ero ol el la jam okazintaj de nia movado ne rimarkintaj kazoj, c\u0302ar Gutenberg ja provas per sia projekto doni tute alian signifon de movado, kiu per la angla lingvo volas lukti por monda kulturo kaj paco, do cementi la superregon de unu nacia kulturo super la reston de la mondo, aferon, kio estas fundamente kontrau\u030c niaj propraj celoj de lingva justeco, lingva demokratio kaj scio sen bariloj!"}, {"text_idx": "#000011", "text": "Libera Folio rekte kontaktis la redakcion de la revuo por komento, sed g\u0302is nun ne ricevis respondon. En la revuo mem tamen eblas legi klarigon de la redaktoro Masanobu Sugatsuke pri la elekto de la nomo:"}, {"text_idx": "#000012", "text": "Kun la ideo de \u201dEsperanto\u201d mi origine renkontig\u0302is jam en 1985. Molissa Fenley, dancisto kaj koregrafo bazita en Novjorko, tiam venis al Tokio kaj faris prezenton kun sia teamo. La originala muziko estis komponita de Ryuichi Sakamoto, kaj li efektive mem ludis g\u0302in sur la scenejo. La titolo de tiu prezentado fakte estis \u201dEsperanto\u201d. Mi neniam spertis ion similan al g\u0302i. La muziko de Sakamoto estis nekonvencia aliro al danco, kaj g\u0302i malkas\u0302is al mi novan geografion de muziko kaj kulturo. Vera manifestig\u0302o de \u201dlingua franca\u201d \u2013 g\u0302i estis preter la limoj de unu lingvo."}, {"text_idx": "#000013", "text": "Tus\u0302ita de c\u0302i tiu okazaj\u0302o, mi ekesploris la vorton \u201dEsperanto\u201d. G\u0302i estis helplingvo inventita de la pola lingvisto Ludoviko Lazaro Zamenhof, celita por tutmonda komunikado kaj monda paco. Mi sendube estis impresita de lia kosmopolitismo. Bedau\u0306rinde mi neniom kapablas paroli au\u0306 verki en Esperanto. Sed por mi \u201cEsperanto\u201d estas ne nur lingvo. Ne en la senco de funkcianta, efektiva internacia lingvo. G\u0302i estas \u201dideo\u201d, filozofio \u2013 kian serc\u0302is la praaj grekaj pensantoj \u2013 pri la estonta mondo."}, {"text_idx": "#000014", "text": "Esperantistaj skoldoj al fama japana artisto, kiu kontribuis al la revuo."}, {"text_idx": "#000015", "text": "Evidente la redaktoro ne konsideris la eventualan reagon de la Esperanto-movado, se li entute konsciis pri g\u0302ia plua ekzisto. Tamen post kiam JEI kontaktis lin, la redakcio de la revuo ja montris sin diversmaniere kunlaborema, kaj ec\u0302 indikis, ke en sekva numero povos aperi du pag\u0302oj en Esperanto."}, {"text_idx": "#000016", "text": "Sed poste eksplodis la reagoj de indignantaj esperantistoj tutemonde, kiuj en agresa formo ekakuzadis la redakcion kaj kunlaborantojn de la revuo pri s\u0302telo de la vorto \u201dEsperanto\u201d, forrabo de kultura identeco kaj similaj pekoj. En la publika kotoj\u0302etado enmiksig\u0302is ankau\u0306 UEA, kies Twitter-konto s\u0302ajne klopodis defendi unu el la trafitoj."}, {"text_idx": "#000017", "text": "Restas vidi, kiel la tutmonda kampanjo kontrau\u0306 la nova revuo influos g\u0302ian sintenon al la lingvo de paco kaj amikeco."}, {"text_idx": "#000018", "text": "La estraranoj de JEI diskutis la subite aperintan krizan situacion en reta kunsido sabate, la 26-an de decembro, g\u0302is malfrua vespero. La diskuto dau\u0306ris dum pliaj kvin horoj en dimanc\u0302o."}, {"text_idx": "#000019", "text": "S\u0302ajnas ke la granda internacia bruo influis ankau\u0306 la sintenon de JEI, kiu ig\u0302is pli kritika. Samtempe JEI esprimas zorgon pri la agresa kampanjo de japanaj kaj alilandaj esperantistoj."}, {"text_idx": "#000020", "text": "Post entute dekhora diskutado la estraro de JEI decidis publikigi nefermitan leteron al la redaktoro de la nova revuo. En la letero JEI skribas interalie:"}, {"text_idx": "#000021", "text": "Esperanto estas la lingvo malfermita al c\u0302iuj homoj, kaj neniu povas alproprigi g\u0302in ekskluzive al si. C\u0302iuj rajtas esprimi sian afablecon al Esperanto ec\u0302 ne scipovante g\u0302in. Tamen, ni instigas vin denove kompreni, ke la uzo de Esperanto estis kaj estas kerno de la evoluo de la internacia esperanta kulturagado ekde la jaro 1887."}, {"text_idx": "#000022", "text": "Fakte, la nova revuo neniam provis registri la vorton \u201dEsperanto\u201d kiel varmarkon, sed nur la tutan nomon de la revuo, nome \u201dEsperanto culture magazine\u201d. Tamen lau\u0306 JEI ankau\u0306 tio povos malhelpi al la Esperanto-movado, kaj tial JEI intencas pli detale esplori la varmarkan situacion."}, {"text_idx": "#000023", "text": "\u201dHelpe de konsiloj de specialistoj de tiu kampo, ni volas havi sinceran interparoladon kun vi pri la afero, por ke viaj agadoj ne damag\u0302u la tutmondan Esperanto-movadon, konsiderante ke JEI ne troe blokos viajn entreprenojn\u201d, la nefermita letero tekstas."}, {"text_idx": "#000024", "text": "Ikuko Kitagawa, la prezidanto de JEI, samtempe tre bedau\u0306ras la efikon de la senorda internacia kampanjo, estig\u0302inta c\u0302irkau\u0306 la tuta afero:"}, {"text_idx": "#000025", "text": "\u2013 La plej serioza afero estas, ke tro da bruo bazita nur sur supozoj kaj ne sur faktoj flanke de esperantistoj subfosas la reputacion de la Esperanto-movado. Iuj atakas ec\u0302 senkulpajn kontibuantojn al la gazeto. Iu fama japana kritikisto pri muziko, kiu kontribuis per artikolo al tiu gazeto, estas g\u0302enata pro malg\u0302entilaj vortoj en Esperanto au\u0306 en la angla pere de Twitter. Mi esperas, ke kune kun UEA, ni trovos pli bonan solvon pri tiu afero, s\u0302i skribas al Libera Folio."}, {"text_idx": "#000026", "text": "Cetere la japana revuo neniel estas unika en sia uzo de la nomo \u201dEsperanto\u201d. Jam ekde 2017 studentoj c\u0302e la universitato Monash en Au\u0306stralio eldonas kvaronjaran anglalingvan revuon kun la titolo Esperanto Magazine pri junulara kulturo, al kiu lau\u0306 la redakcio apartenas \u201dsekso, alkoholo, vojag\u0302ado, muziko kaj studado\u201d. Tiun revuon esperantistoj s\u0302ajne g\u0302is nun ne atakis."}, {"text_idx": "#000027", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000030", "text": "La sag\u0302aj vortoj de Ikuko pensigu la protestantojn."}, {"text_idx": "#000031", "text": "Lau mia opinio necesas pli da pozitivaj kampanjoj por Esperanto .Krome en tutmonda socio, chiu unuopulo rajtas lanchi privatan projekton. Tute ne eblas cenzuri chiajn malghentilajn atakojn , akuzojn au skoldojn . La krokodil- japanaj ekzemploj estas nekompreneblaj ."}, {"text_idx": "#000032", "text": "Almenau mi mem staras je la flanko de protestantoj !"}, {"text_idx": "#000033", "text": "Kompreneble oni provu esti g\u0302entilaj, sed oni ne permesu la uzon de la vorto \u201cEsperanto\u201d por aferoj ne rilataj al nia lingvo. G\u0302i similas al la hontinda uzo de usonaj tribaj nomoj por produktoj. Ekzemple, iu au\u0306to nomig\u0302as \u201cCherokee\u201d kvazau\u0306 la veraj c\u0302erokoj jam mortis. Simile multaj homoj kredas, ke Esperanto estas simple morta projekto kaj la nomo estas denove uzata."}, {"text_idx": "#000035", "text": "En Hispanio au\u0306tokompanio uzas la nomojn de urboj au\u0306 lokoj por kelkaj siaj au\u0306toj (Ibiza, Ma\u0301laga, Toledo...). Certe neniu konsideras tiujn urbojn mortaj kaj malaperintaj. Kaj neniu, lau\u0306 mia scio, g\u0302enig\u0302is pri tiu uzo de la urbonomoj au\u0306 devis c\u0302esi uzi ilin."}, {"text_idx": "#000036", "text": "Jam ekzistas multaj var-markoj kun la vorto \u201cesperanto\u201d au\u0306 kun esperantaj vortoj. En Usono, vidu c\u0302e ."}, {"text_idx": "#000038", "text": "Mi persone opinias, ke ec\u0302 se la uzado de la vorto \u201cEsperanto\u201d estas ne lingvo-rilata, g\u0302i tamen povas kreskigi la nombron de homoj potenciale guglontaj tiun vorton, kaj do lernonte pri nia lingvo."}, {"text_idx": "#000039", "text": "S\u0302ajnas al mi ke iuj esperantistoj tro reagis. Uzi la vorton \u201cEsperanto\u201d ne estas atako kontrau\u0306 esperantistoj au\u0306 nia kulturo. S\u0302ajnas ke iuj miskomprenis kiel kopirajtoj funkcias kaj pensis ke la revuo malhelpos nin uzi la vorton, sed tiu malpravas."}, {"text_idx": "#000040", "text": "G\u0302uste. En multaj lingvoj Esperanto estas bonkonata metaforo por kultura miksaj\u0302o. Malpermesi uzi la vorto estus stulta strategio kaj tute ne helpema."}, {"text_idx": "#000041", "text": "kaj ne forgesu na \u201cEsperanto Televoisin News\u201d \ud83d\ude09 "}, {"text_idx": "#000042", "text": "Imagu ni se tiu eldonejo atakus sanktan UK-on!"}, {"text_idx": "#000043", "text": "La situacio gxenerale memorigas antikvan anekdoton pri Armena radio:"}, {"text_idx": "#000044", "text": "La turkoj protestis, ke sur la blazono de Armenio estas la monto Ararato, sed ja Ararato apartenas al Turkio!"}, {"text_idx": "#000045", "text": "Armena radio reagas: \u201dSur la blazono de Turkio trovigxas la Luno. Cxu tio signifas, ke gxi apartenas al Turkio?\u201d"}, {"text_idx": "#000047", "text": "Esperantisto el TEJO , Albert Stalin Garrido ne rezignis sian nomon . Same S-ro Adolf Hitler en Namibio fiere portas sian finomon. La \u201d televoisin news \u201d mokas Esperanton antau svisa parlamentejo en Berno. Tamen la svisa blazono estas aparte protektata per kriminala kodo . Atenco estus punata per kelkjara mallibero."}, {"text_idx": "#000048", "text": "Unu el la plej grandaj konstruing\u0302enieriaj firmaoj en Kanado nun havas Esperantan nomon:"}, {"text_idx": "#000049", "text": "C\u0302u ni atakos ankau\u0306 g\u0302in? Au\u0306 c\u0302u anstatau\u0306 tio ni penos trovi vojojn por kunlaboro?"}, {"text_idx": "#000050", "text": "Kara Kiril, Ni proponu ke la firmao en Kanado shanghu la nomon al \u201cverda stelo\u201d Ni penu trovi kunlaboron per \u2013 Esperanto . Por trovi kunlaboron kun japana gazeto necesus E-igi la japanan skribon ."}, {"text_idx": "#000051", "text": "Mi pensas, ke kelkaj klarigaj vortoj de jure sperta homo helpus kompreni pri kio temas. Certe ne temas pri au\u0306torrajto/kopirajto signita per (c), sed pri registrita marko, signita per (R). Vd. "}, {"text_idx": "#000052", "text": "Mi ne tro spertas pri tio, des malpli en internacia kadro, sed lau\u0306 mia scio oni ne povas valide registri marko-nomon, se temas pri komuna vorto de iu lingvo, nek se tiu nomo jam estas antau\u0306e uzita de iu alia. Sed ja oni povas registri vort-kombinon kiel supre menciita au\u0306 vorto-bildo-markon, kie la vorto aperas kun certaj koloroj, litertipoj ktp."}, {"text_idx": "#000053", "text": "Surbaze de tio ekz-e la firmao Apple rutine procesas kontrau\u0306 vendejoj, kiuj montras pomon en sia logotipo."}, {"text_idx": "#000055", "text": "Mi pensas ke tio estas bona respondo. Esperanto certe estas bona metaforo por internacia komunikado kaj kultura inters\u0302ang\u0302o, kiel li diris. Kaj plac\u0302as al mi, ke ili faros esperantlingvajn pag\u0302ojn kaj tradukojn."}, {"text_idx": "#000056", "text": "Chu ne eblas forbari volapukajhon? La respondo de entrepreno \u201cEsperanto\u201d ne aperu japanlingve \u2013 sed ekskluzive nur kaj sole en nia kara lingvo!"}, {"text_idx": "#000060", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]